Vedtekter Bislett guttekor

Vedtatt (utkast til vedtak 17.02.2022)

**§ 1: ORGANISASJON**

1. Bislett guttekor er et frittstående og demokratisk kor, partipolitisk og religiøs nøytral organisasjon.
2. Bislett guttekor består av to selvstendige kor: aspirantkoret og hovedkoret.
3. Koret er tilsluttet Ung i kor Oslo.

**§ 2: FORMÅL**

Koret skal

1. fremme den musikalske utviklingen til medlemmene og skape gode sosiale rammer om aktiviteten.
2. skape et stimulerende og trygt barne- og ungdomsmiljø.
3. arbeide systematisk med det siktemål å kunne utøve musikk på høyt nivå.

Ved siden av å utvikle medlemmene som korsangere, vil korene også hvis mulig bidra til individuell sangutvikling og stimulere tilegnelsen av musikkteoretiske ferdigheter i arbeidet.

**§ 3: MEDLEMSKAP**

1. Som medlemmer regnes alle sangere og tillitsvalgte i koret. Medlemskap i aspirantkoret har medlemmer fra alderen 6 år.
2. Hovedkoret rekrutterer primært sine medlemmer gjennom aspirantkoret. Også eksterne søkere kan tas opp i hovedkoret.
3. Medlemskap løper til det sies opp skriftlig og gjelder fra påfølgende semester.
4. Medlemmene forplikter seg til å delta på øvelser og konserter, så langt mulig, og når ikke annet er avtalt.

**§ 4: ÅRSMØTET**

Årsmøtet er enhetens høyeste organ, og består av fremmøtte medlemmer som har betalt medlemskontingent. Medlemmer under 15 år representeres i årsmøtet av sine foresatte.

Ordinært årsmøte holdes hvert år innen 31. mars og trer sammen etter skriftlig innkalling fra styret med minst 2 ukers varsel. Sakliste skal følge innkallingen. Styrets beretning og regnskap skal gjøres tilgjengelig for medlemmene før årsmøtet.

Ekstraordinært årsmøte skal innkalles med minst 14 dagers varsel når styret eller minst 1/3 av medlemmene krever det. Sakliste skal følge innkallingen.

Årsmøtet er beslutningsdyktig når det er lovlig innkalt. Alle medlemmer kan fremme saker til årsmøtet. Saker skal meldes skriftlig i forkant av møtet.

Årsmøtet skal som minimum behandle følgende saker:

1. Godkjenning av innkalling og saksliste.
2. Valg av møteledelse, referent og to protokollunderskrivere.
3. Årsmelding.
4. Regnskap.
5. Budsjett og medlemskontingent.
6. Saker foreslått av styret eller medlemmene.
7. Valg av styre, revisor og valgkomite.

Endringer av disse vedtektene krever 2/3 flertall av samtlige avgitte stemmer på årsmøtet. Andre vedtak krever simpelt flertall.

Vedtak om varige endringer av korets sammensetning må fattes av årsmøtet.

**§ 5: STYRET**

Styret er høyeste myndighet mellom årsmøtene.

Styret skal bestå av:

1. Styreleder
2. Nestleder
3. Styremedlemmer

Leder, nestleder og styremedlemmer velges for ett år. Det bør tilstrebes likt antall kvinner og menn. Det avholdes eget valg av leder og nestleder på årsmøtet. Utover dette kan styret konstituere seg selv.

Leder innkaller til styremøter ved behov, eller når minst 1/3 av styrets medlemmer krever det.

Styret fastsetter tid og sted for årsmøtet.

Kordirigenten har møte- og talerett.

**§ 5 KUNSTNERISK LEDER**

Kunstnerisk leder / dirigent i Bislett guttekor engasjeres av styret og rapporterer i det daglige til styreleder.

Kunstnerisk leder har på vegne av styret ansvar for at korene oppnår sine målsettinger. I dette inngår ansvar for repertoar, konserter, opptak av nye medlemmer, opplæringsplaner m.m.

**§ 6 KONTINGENT**

Medlemskontingenten for hovedkor og aspirantkor fastsettes av årsmøtet. Denne betales to ganger årlig, vår og høst.

**§ 7: ØKONOMI**

Bislett guttekor sin økonomi er basert på årlig kontingent fra medlemmene, aktiviteter, samt de tildelinger og støtteordninger som tilstås.

Regnskapet skal revideres hvert år. Regnskapet følger kalenderåret.

**§ 8: OPPLØSNING**

Vedtak om oppløsning av Bislett guttekor kan gjøres av ordinært eller ekstraordinært årsmøte, og da med minst 2/3 flertall.

Etter at alle økonomiske forpliktelser er dekket, skal eventuell resterende formue disponeres til lignende formål, jf § 2.